**…… sz. napirend**

Előterjesztve: Közoktatási, Közművelődési, Sport Egészségügyi, Szociális és Lakásügyi Bizottság

**E L Ő T E R J E S Z T É S**

**a Képviselő-testület 2022. június 28-i rendes ülésére**

**Tárgy:** Javaslat a II. Kerületi Kulturális Közhasznú Nonprofit Kft. közművelődésért felelős ügyvezetői tisztség betöltésére

**Készítette: ……………………….**

Ötvös Zoltán

intézményirányítási osztályvezető s.k.

**Egyeztetve:**  ……………………….

Vargáné Luketics Gabriella

humánszolgáltatási igazgató s.k.

**Látta**: ……………………………

 dr. Szalai Tibor

 jegyző

 ……………………………

 dr. Silye Tamás

 jegyzői igazgató

A napirend tárgyalása zárt ülést nem igényel!

**Tisztelt Képviselő-testület!**

A Képviselő-testület a 2022. március 31-ei ülésén eredménytelennek nyilvánította a II. Kerületi Kulturális Közhasznú Nonprofit Kft közművelődésért felelős ügyvezetői tisztség betöltésére kiírt pályázatot, és felkérte a Polgármestert, hogy az ügyvezetői tisztség betöltésére a pályázatot ismételten hirdesse meg.

A Képviselő-testület úgy döntött, hogy a II. Kerületi Kulturális Közhasznú Nonprofit Kft. közművelődésért felelős ügyvezetői tisztség betöltésére kiírt pályázatokat a 27/2022.(I.27.) határozattal létrehozott bizottság véleményezi.

A bizottság tagjai a fenntartó képviseletében Gál Andrea és dr. Biró Zsolt képviselők, a Közgyűjteményi és Közművelődési Dolgozók Szakszervezete helyi szervezetének képviseletében Bábics Anita titkár, közművelődési szakértőként Szebeni Dóra közművelődési szakértő.

A pályázat benyújtási határideje 2022. május 31-én lejárt.

A benyújtási határidőben 2 fő nyújtotta be pályázatát: Durkó Zoltán és Ari Zsófia.

Mindkét pályázó a benyújtott pályázati anyagában a vonatozó jogszabályban előírt iratokat, dokumentumokat csatolta.

A pályázatokat megküldtük a közművelődési szakértőnek, illetve a bizottság többi tagjának.

A közművelődési szakértő a benyújtott pályázati anyagok alapján az alábbi törvényességi, érvényességi megállapításokat tette:

|  |  |  |  |
| --- | --- | --- | --- |
| **Pályázó** | **Dokumentumok körének teljessége és határidőben érkezése** | **Szakmai gyakorlat megléte a 39/2020. (X. 30.) EMMI rendelet szerint** | **Jogszabályoknak megfelelő felsőfokú szakmai végzettség** |
| **Ari Zsófia** | **igen** | **igen** | **igen** |
| **Durkó Zoltán** | **igen** | nem | nem |

**Durkó Zoltán** nem rendelkezik a vonatkozó jogszabályokban előírt kötelező 5 éves szakmai gyakorlattal, valamint felsőfokú közművelődési végzettséggel, így kinevezése jogszerűen nem lehetséges.

A szakértő a fentiek ellenére értékelte a benyújtott pályázatát:

A pályázat szerkezete áttekinthető, az intézmény telephelyeit, jelenlegi működését, sajátosságait elemző, de a kultúra és a sport szeretete nem helyettesítheti a közművelődési szakmai végzettséget, gondolkodásmódot, szakmai beágyazottságot. A filmes ismeretek és az ebben szerzett gyakorlat szintén nem releváns a meghirdetett pozíciót illetően.

A megjelenő áttekintés inkább történeti, nem szakmai szemléletű, de minden telephelyre kiterjedő. A pályázó bízik a szakmai kollégák tudásában és gyakorlatában, és a jó együttműködésre építené fel munkáját. A törvényi előírásokat nem ismeri, ezek megismerése célként jelenik meg. A szakirányú végzettség hiánya az egész dokumentum szemléletén érezhető, látható, a szakmai gyakorlat hiánya pedig szintén egyértelmű.

A pályázatban leírt sport eredmények, kiváló kommunikációs és vezetői képességek, amelyekkel vezérigazgatói feladatokra teljesen alkalmasnak tartja magát a pályázó, bizonyára más szakmában, cégnél, vagy hivatalnál, ahogy említi, majd jól kamatoztathatók lesznek.

**Ari Zsófia**

A jogszabályokban előírt kötelező 5 éves szakmai gyakorlattal, valamint felsőfokú közművelődési végzettséggel rendelkezik.

A részletesen kidolgozott pályázati anyagból megállapítható, hogy a pályázó a lehetőségéhez mérten ismeri az intézmény jelenlegi működését, sajátosságait, személyi és tárgyi erőforrásait. A helyzetelemzés a társadalmi kihívásokkal, a helyi kulturális élet sajátosságaival csak általánosságban foglalkozik, kitér a koronavírus által okozott kultúrafogyasztási változásokra, az új kihívások kérdésére.

A pályázó figyelembe veszi a település kulturális hagyományait, és fejlesztési terveket, elképzeléseket is felvázol, korosztályok szerint, a jelenleg futó sikeres sorozatokra, klubokra épülve. A fiataloknak szóló igényes programok nagy hangsúlyt kapnak, valamint a fiatalosság, a tehetségek támogatása és a kortárs művészetek.

A lakossági igényfelmérés terve jó, bár a korosztályok szerinti módszertan nincs meghatározva, ami viszont a megfelelő eredményesség érdekében fontos lehet.

A koncepcióban megfogalmazódik a helyi civil szervezetek bevonása, és az aktívabb kapcsolódás Budapest és az ország kulturális életéhez, valamint a szakmai közéletben való részvétel erősítése, ami nagyon fontos eleme lehet a tényleges fejlesztésnek.

A művészeti területen az autonómia biztosítása kap nagy hangsúlyt a pályázatban, valamint a hálózatos működés elve KULT2 brandnév alatt, önálló arculatú színterekkel.

Az infrastruktúra fejlesztésnél konkrétumok nem jelennek meg, de külső pályázóként ez nem is elvárható.

A pályázó ismeri a jogszabályi előírásokat a kötelező közművelődési alapszolgáltatások terén, és az önkormányzat ünnepi eseményeinek kulturális kiszolgálása is megjelenik a dokumentumban.

A stratégia szakmai elvei részletesen kifejtettek. A meglévő közösségek támogatása és a kortárs kultúra tekintetében általánosságokkal és elméleti kérdések kifejtésével találkozhatunk, de az egyértelműen kiderül, hogy a koncepció alapja a kortárs művészetek, témák és formák előtérbe helyezése.

A partneri kapcsolatok terén produkciókról és közönségről ír a pályázó, a helyi csoportokkal, szervezetekkel, amatőr művészetekkel nem foglalkozik.

A művészeti programoknál előadókat, intézményeket sorol fel, akikkel már volt kapcsolata, színházi fő hangsúlyokkal.

A pályázó az intézmény gazdálkodására, finanszírozására vonatkozó elképzelésekkel nem foglalkozik, mivel szakmai vezetőként ez nem elsődleges feladat.

A működésben alapvető fontosságú a másik ügyvezetővel való kiváló együttműködés és összehangolt tervezés – de erre a pályázatban nincs utalás. A marketing terv viszont hangsúlyt kap, részletes reklámkampány iránykijelölésekkel.

A vezetői program formai megjelenése megfelelő, szerkezete áttekinthető az ismétlődésekkel együtt is.

**A pályázó kinevezése a törvényességi vizsgálat szerint lehetséges, mivel rendelkezik az előírt végzettséggel és kötelező szakmai gyakorlattal, és az elvárt részletes vezetői programot elkészítette.**

A szakmai bizottság Ari Zsófia által benyújtott pályázatának, és a szakértő által leírt vélemény ismertében hívta meg őt személyes meghallgatásra.

A bizottság feltett kérdéseire válaszolva megállapítható, hogy lehetőségekhez képest megismerte a Kft. által működtetett intézmények tevékenységét, futó programjait. Válaszaiban biztosította a bizottságot, hogy a pályázatában leírt kortárs művészetek, témák és formák előtérbe helyezését a hagyományok, a meglévő és sikeres programok továbbvitele, megtartása mellett fokozatosan kívánná bevezetni.

Az intézmény szakszervezeti képviselőjének azon kérdésére, hogy a humánerőforrás kérdésében milyen elképzelései, tervei vannak, elmondta, hogy a szakemberek megfelelő számban állnak a rendelkezésre, a technikai munkatársakat azonban az igényekhez igazítva mozgatná intézményen belül.

A kettős ügyvezetéssel kapcsolatban úgy gondolja, mivel már régen ismeri az operatív ügyvezetőt, dolgoztak együtt és véleménye szerint az együttműködésük is jól fog működni.

Jelen helyzetben megoldás lehet a kinevezése, még akkor is, ha fiatal kora miatt mindössze egy éves vezetői gyakorlattal bír, azonban jogszabályokban előírt kötelező 5 éves szakmai gyakorlattal rendelkezik. Jelenlegi vezetői megbízása 2022. június 14-én lejár, így onnan június 15-ével be tudja tölteni a megpályázott tisztséget.

A Közoktatási, Közművelődési, Sport, Egészségügyi, Szociális és Lakásügyi Bizottság a 2022. június 24-ei ülésén ismeri meg Ari Zsófiát.

**H a t á r o z a t i j a v a s l a t**

A Képviselő-testület úgy dönt, hogy a II. Kerületi Kulturális Közhasznú Nonprofit Korlátolt Felelősségű Társaság közművelődésért felelős ügyvezetői teendők ellátásával – bruttó 1.020.000,- Ft/hó munkabérrel – 2022. július 1. napjától 2027. június 30. napjáig Ari Zsófiát nevezi ki.

##

A Képviselő-testület a Polgármester útján felkéri a II. Kerületi Kulturális Közhasznú Nonprofit Korlátolt Felelősségű Társaság operatív ügyvezetőjét a változások cégnyilvántartáson történő átvezetése érdekében szükséges intézkedések megtételére.

**Felelős:** Polgármester

**Határidő:** 2022. június 30.

*A határozati javaslat elfogadása minősített többségű szavazati arányt igényel.*

**B u d a p e s t, 2022. június 20.**

 **Berg Dániel**

 alpolgármester s.k.

Melléklet :

2022. június 14-i bizottsági jkv.